**Приложение № 2 към Заповед № РД 09-968/16.10.2019 г.**

**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

**ПРОГРАМА ЗА РАЗВИТИЕ НА СЕЛСКИТЕ РАЙОНИ ЗА**

**ПЕРИОДА 2014-2020**

**УСЛОВИЯ ЗА ИЗПЪЛНЕНИЕ НА ОДОБРЕНИ ПРОЕКТИ ПО**

|  |
| --- |
| **Процедура чрез подбор № BG06RDNP001-16.001 по подмярка 16.1. „Подкрепа за сформиране и функциониране на оперативни групи в рамките на ЕПИ“ по мярка 16 „Сътрудничество“ от Програма за развитие на селските райони за периода 2014-2020 г.** |

**Европейският земеделски фонд за развитие на селските райони**

**Европа инвестира в селските райони**

**СЪДЪРЖАНИЕ**:

[А. Техническо изпълнение на проектите: 2](#_Toc22052607)

[Б. Финансово изпълнение на проектите и плащане: 13](#_Toc22052608)

[В. Мерки за информиране и публичност: 15](#_Toc22052609)

[Г. Приложения към условия за изпълнение: 16](#_Toc22052610)

# А. Техническо изпълнение на проектите:

|  |
| --- |
| **РАЗДЕЛ I. СРОК ЗА ИЗПЪЛНЕНИЕ НА ОДОБРЕНИЯ ПРОЕКТ**  1. Одобреният проект за функциониране на оперативната група се изпълнява в срок до 36 месеца, от датата на подписване на административния договор за предоставяне на финансова помощ, но не по-късно от 1 септември 2025 г.  2. Прекратяването на дейностите по проекта е допустимо и преди крайния срок, в случай, че решението за прекратяване е надлежно обосновано от оперативната група и са уведомени Управляващия орган на (УО) на ПРСР 2014-2020 и Държавен фонд "Земеделие" – Разплащателна агенция (ДФЗ – РА).  3. Срокът и изискванията към бенефициентите за стартиране изпълнението на одобрения проект се посочват в административния договор.  4. Бенефициентите се задължават да спазват всички критерии за допустимост, ангажименти и други задължения до получаване на последно плащане по проекта.  **РАЗДЕЛ II. КРИТЕРИИ ЗА ДОПУСТИМОСТ, АНГАЖИМЕНТИ И ДРУГИ ЗАДЪЛЖЕНИЯ НА БЕНЕФИЦИЕНТИТЕ**     1. **КРИТЕРИИ ЗА ДОПУСТИМОСТ**   1.1. За периода от подаване на Формуляра за кандидатстване до получаване на последно плащане по проекта по отношение на бенефициента или на съответното задължено лице не следва да е налице обстоятелство, посочено в раздел 11.2 „Критерии за недопустимост на кандидатите“ от Условията за кандидатстване.  1.2. За период от сключване на административния договор до получаване на последно плащане по проекта, бенефициентът и членовете на оперативната група следва да отговарят на посочените изисквания в раздел 11.1 „Критерии за допустимост на кандидатите“ от Условията за кандидатстване.  1.3. За периода от подаване на Формуляра за кандидатстване до получаване на последно плащане по проекта, бенефициентът и членовете на оперативната група са длъжни да не получават публична финансова помощ от държавния бюджет или от бюджета на Европейския съюз за дейностите, за които са получили финансова помощ по административния договор.  1.4. За период от сключване на административния договор до получаване на последно плащане по проекта бенефициентите не следва да прекратяват дружеството по ЗЗД.  1.5. За период от сключване на административния договор до получаване на последно плащане по проекта по отношение на членовете на оперативната група не следва да е открито производство за обявяване в несъстоятелност, да не бъдат обявени в несъстоятелност или по отношение на тях да не бъде открито производство по ликвидация.  **2. ПРАВА И ЗАДЪЛЖЕНИЯ НА ОПЕРАТИВНАТА ГРУПА**  1. Оперативните групи и техните членове са длъжни да:  1.1.Изпълнят изцяло одобрения проект в срока, посочен в административния договор и при спазване на крайните срокове за това, посочени в т. 1 от Раздел I „Срок за изпълнение на одобрения проект” от настоящите условия, съгласно финансовия план, представляваща приложение към договора и съгласно одобрения план за действие.  1.2. Изпълнят задължението за започване на дейностите по проекта в сроковете и при условията, посочени в административния договор.  1.3. Спазват всички ангажименти и други задължения, произтичащи от предоставеното подпомагане, до получаване на последно плащане по проекта.  1.4. Представят на Управляващия орган на (УО) на ПРСР 2014-2020 и на Държавен фонд "Земеделие" – Разплащателна агенция (ДФЗ – РА) в срок, изисканите им данни, документи и/или информация, необходими за преценка относно спазването на критериите за допустимост и изпълнението на ангажиментите и другите задължения на бенефициентите, произтичащи от отпуснатото подпомагане.  1.5.Допускат представители на РА, Управляващия орган на (УО) на ПРСР 2014-2020 и на други, определени с нормативен акт органи, включително на институции на Европейския съюз, за осъществяването на контрол за изпълнението на този договор и изискванията на приложимите национални и европейски актове, включително да осигуряват достъп до обекта/ите, свързани с изпълнение на дейността, да предоставят необходимите документи, данни и информация и оказват всякакво друго съдействие, включително по отношение на договорите с техни контрагенти за изпълнение на дейности от одобрения проект, да включват клаузи или по друг подходящ начин да осигурят съдействието за извършване на контрол на контрагента във връзка със съответното изпълнение.  1.6. Изпълнят одобрения проект съобразно одобрения формуляр за кандидатстване, Условията за кандидатстване и Условията за изпълнение на проектите, както и в съответствие с условията и срока, посочен в административния договор и при спазване на крайните срокове за това, посочени в т. 1 от Раздел I „Срок за изпълнение на одобрения проект“ от настоящите условия.  1.7. Изпълнят одобрения проект при спазване на приложимото европейско и национално законодателство.  1.8. Спазват изискванията и сроковете за подаване на междинни и окончателно плащане, като прилагат изискуемите документи, посочени в настоящите условия за изпълнение на проекти, в административния договор и в Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.  1.9. Осигурят само в парична форма разликата между пълния размер на одобрените разходи и размера на одобрената безвъзмездна финансова помощ, посочен в административния договор;  1.10. Осигурят в срока за изпълнение на одобрения проект съответните разрешения, регистрации и/или лицензии в нормативно предвидените за това срокове - когато подпомаганата дейност подлежи на регистрационен, разрешителен и/или лицензионен режим;  1.11. Извършват за своя сметка плащанията към изпълнителите по проекта за разликата между размера на допустимите за финансово подпомагане разходи по проекта и окончателния размер на безвъзмездна финансовата помощ, при наложена финансова корекция за установени нарушения на ЗОП. При наложена финансова корекция за установени нарушения на Закона за обществените поръчки и/ или Постановление № 160 от 2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове (ДВ, бр. 52 от 2016 г.) да извърши за своя сметка плащанията към изпълнителите по проекта за разликата между размера на допустимите за финансово подпомагане разходи по проекта и окончателния размер на безвъзмездната финансова помощ;  1.12. Водят всички финансови операции, свързани с подпомаганите дейности, отделно в счетоводната си система или като използват счетоводни сметки с подходящи номера от датата на сключването на административния договор за предоставяне на безвъзмездна финансова помощ до получаване на последно плащане по проекта;  1.13. Съхраняват всички документи, свързани с изпълнението на одобрения проект и извършване на подпомаганата дейност до изтичане на шест месеца, считано от датата на последното плащане.  1.14. Изпълнят заложените дейности в одобрения план за действие от датата на сключване на административния договор за предоставяне на безвъзмездна финансова помощ до подаване на искането за последното плащане.  1.15. Поддържат съответствие с всеки критерии за подбор, по който проектното предложение е било оценено, съгласно списък с критериите за подбор и получените точки по всеки от тях, с изключение на критериите по т. 3.3 и т. 3.5 от Условията за кандидатстване, представляващи приложение към административния договор, от датата на подаване на Формуляра за кандидатстване до получаване на окончателно плащане по проекта.  1.16. Спазват и други свои задължения, посочени в административния договор или в приложим нормативен акт;  1.17. Предоставят на УО на ПРСР 2014-2020 г. и на ДФЗ – РА всяка поискана информация за осъществяването на дейността по проекта.  1.18. Уведомят незабавно, а при невъзможност - писмено, в срок до 15 дни от датата, на която бенефициентът, упълномощеното лице или член на оперативната група е в състояние да направи това, УО на ПРСР 2014-2020 и ДФЗ – РА за възникването на обстоятелство, което би могло да възпрепятства или забави осъществяването на одобрения проект като представят всички относими доказателства за настъпване на обстоятелството.  1.19. За период от датата сключване на административния договор до подаване на искане за окончателно плащане, бенефициентите и членовете на ОП се задължават да изпълнят дейностите и да постигнат резултати заложени в План за действие.  1.20. Оперативната група се задължава да разпространи резултатите от своя проект чрез мрежата на ЕПИ, както и чрез други информационни канали, предвидени в Плана за действие.  1.21. Отбелязват във фактурите номера на административния договор и наименованието на оперативната група, когато разхода е извършван от член оперативната група.  **2.** Изборът на изпълнители се извършва при спазване на условията, определени в т. 23-26 от раздел 14.2. „Условия за допустимост на разходите“ от Условията за кандидатстване по настоящата процедура.  3. Държавен фонд „Земеделие“ - Разплащателната агенция (ДФЗ – РА) осъществява предварителна проверка и последващ контрол върху проведените обществени поръчки за изпълнение на дейностите, включени в одобрения проект от бенефициентите по т. 2 съгласно утвърдена от изпълнителния директор на Държавен фонд „Земеделие“ - Разплащателната агенция „Процедура за осъществяване на предварителна проверка и последващ контрол върху обществени поръчки и процедури за избор с публична покана за разходи, финансирани изцяло или частично със средства от Европейския земеделски фонд за развитие на селските райони“.  4. Обществените поръчки за избор на изпълнител/и на дейностите по проекта се провеждат след подписване на административния договор.  4.1.1. В срок до 15 работни дни от подписване на административния договор бенефициентите, провели процедура по ЗОП предоставят чрез ИСУН 2020 на ДФЗ - РА документите, посочени в Процедурата по т. 3, за извършване на предварителна проверка за законосъобразност на планираните обществени поръчки за възлагане на дейностите, включени в одобрения проект.  4.1.2. Държавен фонд „Земеделие“ - Разплащателната агенция осъществява предварителна проверка на документите по т. 4.1.1. в срок до 20 работни дни от получаването им, като изпраща до бенефициентите писмено уведомление, съдържащо становище относно законосъобразността на планираните обществени поръчки и указания за поправяне на констатираните пропуски, неспазване на Закона за обществени поръчки или предварително издадени от ДФЗ - РА указания. Указанията на ДФЗ - РА при осъществяване на предварителната проверка са задължителни за бенефициентите. Тяхното неспазване е основание за отказ от изплащане на финансовата помощ, респ. за възстановяване на изплатената финансова помощ, когато неспазването е установено след изплащане на помощта от ДФЗ - РА или друг оправомощен орган – сертифициращ, одитиращ, контролиращ, органи и служби на Европейската комисия, Сметна палата на Република България, Европейска сметна палата и други.  4.1.3. Бенефициентите са длъжни да започнат възлагането на обществените поръчки за избор на изпълнител по одобрения проект в срок до четири месеца от подписване на административния договор. Бенефициентите са длъжни да уведомят ДФЗ - РА в срок до 7 календарни дни от датата на публикуването на своята покана/обява в случаите на възлагане по реда на чл. 20, ал. 3 от Закона за обществените поръчки (ЗОП), съответно, в срок до 7 календарни дни от датата на публикуването на решението за откриването на процедурата за възлагане на обществената поръчка.  4.1.4. Бенефициентите са длъжни да публикуват в ИСУН във формат „рdf“ или „jpg“ цялата документация, свързана с възлагането на обществените поръчки за изпълнение на дейностите, включени в одобрения проект в срок до 10 работни дни от датата на подписване на Договор за обществена поръчка или издаване на документите по чл. 20, ал. 5 от Закона за обществените поръчки.  4.1.5. Държавен фонд „Земеделие“ - Разплащателна агенция извършва последващ контрол за законосъобразност на възложените обществени поръчки въз основа на документите по т. 4.1.4. в срок до четири месеца от публикуването в ИСУН.  4.1.6. При нередовност или липса на документи, непълнота и неяснота на заявените данни и посочените факти при извършване на контрол по т. 4.1.5. Държавен фонд „Земеделие“ - Разплащателната агенция може да изиска от бенефициента, посредством информационната система ИСУН, представяне на допълнителни данни и/или документи. Бенефициентът е длъжен в срок до 10 работни дни от получаване на уведомлението да изпрати чрез ИСУН във формат „рdf“ или „jpg“ изисканите му данни и/или документи. Представени след този срок данни и/или документи, както и такива, които не са изрично изискани от ДФЗ - РА, не се вземат предвид.  4.1.7. Срокът по т. 4.1.5. спира да тече, когато е изпратено уведомление за отстраняване на нередовност на документите или непълнота или неяснота на заявените данни и посочените факти при извършване на проверката или контрола, до представяне на изисканите документи или информация, респ. - до изтичане на указания в уведомлението срок.  4.1.8. Когато въз основа на контрола по т. 4.1.5. ДФЗ - РА установи неспазване на правилата за възлагане на обществени поръчки или на предварително дадените указания към бенефициентите при възлагане на обществените поръчки, изпълнителният директор на ДФЗ - РА налага финансови корекции върху засегнатите от неспазването разходи по реда и условията на чл. 70 и следващите от Закона за управление на средствата от Европейските структурни и инвестиционни фондове (ЗУСЕСИФ) на основание и в размер, съгласно Приложение № 1 към Наредбата за посочване на нередности, представляващи основания за извършване на финансови корекции, и процентните показатели за определяне размера на финансовите корекции по реда на ЗУСЕСИФ (обн., ДВ, бр. 27 от 2017 г.) и при спазване на процедурата за налагане на финансови корекции, регламентирана в ЗУСЕСИФ.  5. Когато съгласно т. 23-26 от раздел 14.2. „Условия за допустимост на разходите“ от Условията за кандидатстване по настоящата процедура изборът на изпълнители се извършва по реда на глава четвърта от ЗУСЕСИФ и Постановление на Министерския съвет № 160 от 2016 г. за определяне правилата за разглеждане и оценяване на оферти и подписването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове (ДВ, бр. 52 от 2016 г.) (ПМС № 160 от 2016 г.) процедурата се провежда след подписване на административния договор за  разходи за доставки или услуги, в т. ч. съфинансирането от страна на бенефициента, без данък върху добавената стойност, на стойност равна или по-висока от 30 000 лв.  5.1.1. В срок до 12 месеца от сключване на административния договор бенефициентът публикува в ИСУН във формат „рdf“ или „jpg“ цялата документация, свързана с проведената процедура по реда на глава четвърта от ЗУСЕСИФ и Постановление на Министерския съвет № 160 от 1 юли 2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове.  5.1.2. Разплащателната агенция извършва последващ контрол за законосъобразност за спазване на процедурите за избор на изпълнител по реда на глава четвърта от ЗУСЕСИФ преди извършване на плащане, съгласно Процедурата по т. 3. В случай че се констатират нарушения при провеждането на процедурите за избор на изпълнител, РА може да наложи финансови корекции, да откаже изплащането на безвъзмездната финансова помощ, както и да изиска възстановяване на част или цялата безвъзмездна финансова помощ за разходите, направени в резултат на процедурата, която е проведена незаконосъобразно.  5.1.3. Изпълнителният директор на РА издава мотивирано решение за налагане на финансова корекция по основание и в размер, в което определя основанието и размера на наложената финансова корекция, съгласно приложение № 1 към Наредба за посочване на нередности, представляващи основания за извършване на финансови корекции, и процентните показатели за определяне размера на финансовите корекции по реда на Закона за управление на средствата от Европейските структурни и инвестиционни фондове.  6. Бенефициентите са длъжни в срок до дванадесет месеца от подписването на административния договор да сключат договори с изпълнители за всички разходи по одобрения проект.  6.1 В случай че бенефициентът не е сключил договори с изпълнителите до дванадесет месеца от изтичането на срока по т. 6 ръководителят на УО пристъпва към едностранно прекратяване на административния договор (чл. 39, ал. 4 от ЗУСЕСИФ).  7. Бенефициентите имат право да:  7.1. получат определената в административния договор финансова помощ, която да им бъде изплатена чрез междинни, годишни и окончателно плащане при спазване на всички условия, предвидени в административния договор и настоящите Условия за изпълнение;  7.2. подадат искане до четири междинни плащания в една календарна година при спазване на всички условия, предвидени в административния договор и настоящите Условия за изпълнение и Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители;  7.3. подадат искане за едно годишно плащане в една календарна година при спазване на всички условия, предвидени в административния договор и настоящите Условия за изпълнение и Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители;  7.4. по всяко време да оттегли изцяло или частично искането за плащане и приложените към него документи, при спазване на всички условия, предвидени Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители; 7.5. поправят очевидни грешки в подадено искане за плащане или приложени към него документи само ако те могат да бъдат непосредствено установени при техническа проверка на информацията съдържаща се в тях;  7.6. бъдат уведомени за определения размер на финансовата помощ или за отказа да бъде изплатена по всяко искане за плащане.  8. При установяване, че очаквания резултат за конкретния иновативен проект, заложен в Плана на действие, не може да бъде постигнат, Оперативната група следва да прекрати изпълнението на проекта, като в този случай не дължи връщане на вече получените плащания.  9. При настъпване на обстоятелства по т. 8 Оперативната група е длъжна своевременно да информира Управляващия орган на (УО) на ПРСР 2014-2020 и Държавен фонд "Земеделие" – Разплащателна агенция (ДФЗ – РА), но не по-късно от подаване на следващо искане за плащане.  10. Оперативната група е задължена да разпространи подробна информация относно резултата от направените до момента дейности за конкретния иновативен проект чрез мрежата за ЕПИ, както и на другите предвидени в плана за действие места, с цел информирането на обществеността, че този метод не е полезен/ефективен.  11. Оперативната група може да подаде искане за плащане за направените разходи до момента на установяване на обстоятелствата по т. 8.  **РАЗДЕЛ III. КОНТРОЛ ЗА СПАЗВАНЕ НА КРИТЕРИИТЕ ЗА ДОПУСТИМОСТ, АНГАЖИМЕНТИ И ДРУГИ ЗАДЪЛЖЕНИЯ НА ОПЕРАТИВНАТА ГРУПА И ОТГОВОРНОСТ ПРИ УСТАНОВЕНО НЕСПАЗВАНЕ**  1. Контрол за изпълнение изискванията на условията за изпълнение, условията по договора за предоставяне на безвъзмездната финансова помощ, както и на документите, свързани с подпомаганата дейност, може да бъде извършван от представители на РА, Министерството на земеделието, храните и горите, Сметната палата, Европейската комисия, Европейската сметна палата, Европейската служба за борба с измамите, Изпълнителната агенция „Сертификационен одит на средствата от европейските земеделски фондове” и др.  2. На контрол по т. 1 подлежат бенефициентите, членовете на оперативната група, както и техните контрагенти по подпомаганите дейности.  3. Когато Министерството на земеделието, храните и горите или Европейската комисия извършва оценяване или наблюдение на ПРСР 2014 – 2020 г., бенефициентът, съответно членовете на оперативната група, предоставя на оправомощените от тях лица всички документи и информация, които ще подпомогнат оценяването или наблюдението.  4**.** Длъжностните лица по т. 1 и т. 3 са длъжни да се легитимират пред бенефициента, членовете на оперативната група или упълномощен негов представител и да извършват проверки в съответствие с предоставените им правомощия.  5.В случаите на извършван контрол за изпълнение на условията по административния договор, както и на документите, свързани с подпомаганата дейност, бенефициентът, членовете на оперативната група или упълномощен негов представител е длъжен да осигурява достъп до всички документи и информация, които ще подпомогнат проверката.  6. Когато бенефициентът не изпълнява ангажимент или друго задължение, посочено в настоящите условия, условията за кандидатстване, административния договор или приложим нормативен акт, ДФЗ-РА оттегля предоставената безвъзмездна финансова помощ, като бенефициентите са длъжни да възстановят цялата или част от изплатената финансова помощ в размери, съгласно посоченото в административния договор като се вземе предвид и условието в т. 6 от подраздел 2 „Права и задължения на оперативната група“ на Раздел II. „Критерии за допустимост, ангажименти и други задължения на бенефициентите“.  7. Бенефициентите не отговарят за неспазване на критерий за допустимост или за неспазване на ангажимент или друго задължение, когато то се дължи на непреодолима сила или извънредни обстоятелства при спазване на изискванията за това, посочени в административния договор.  **РАЗДЕЛ IV. Права на УО на ПРСР 2014 – 2020 г.:**  1. Управляващият орган на ПРСР има право да осъществява контрол във всеки етап на изпълнение на договора до изтичане на срока за изпълнение на проекта, като:  а) извършва посещения на място с цел проверка изпълнението на дейностите от бенефициента;  б) проверява документацията, създадена във връзка с изпълнението на проекта;  в) изисква от бенефициента документи, доклади, сведения и справки във връзка с изпълнението на проекта;  г) дава указания на бенефициента във връзка с изпълнението на проекта.  **РАЗДЕЛ V. Права и задължения на ДФЗ – РА:**  1. След подписване на административния договор ДФЗ – РА може да извършва последваща проверка за административно съответствие на критериите за допустимост и оценка на критериите за подбор, извършени към етапа на разглеждане на проектното предложение, одобрено от УО.  1.1. Ако в следствие на извършената проверка по т. 1 се констатират несъответствия с критериите за допустимост или с оценката на критериите за подбор, ДФЗ – РА уведомява писмено УО на ПРСР 2014 – 2020 г.  2. От подписване на административния договор до подаване на искане за окончателно плащане, ДФЗ - РА упражнява контрол за точното изпълнение на одобрения проект и за спазване на всички критерии за допустимост и задълженията от страна на бенефициента и членовете на оперативната група по договора и настоящите Условия за изпълнение.  3. В изпълнение на правомощията по т. 1 и т. 2 ДФЗ - РА извършва и проверки на място на счетоводната отчетност, документите и информацията на хартиен и електронен носител, които се изготвят или съхраняват от бенефициента или членовете на оперативната група във връзка с изпълнението на административния договор. При извършване на проверките ДФЗ - РА може да изисква от бенефициента, членовете на оперативната група или от упълномощените от тях лица, както и от техните контрагенти по подпомаганите дейности, документи и информация за осъществяването на подпомаганата дейност.  4. При непредставяне на документ, непълнота, несъответствие или неточност в представени от бенефициента документи, както и при необходимост да се установи точно изпълнение на договорни и нормативни задължения от страна на бенефициента, ДФЗ - РА има право да извършва проверки и да изисква от бенефициента и партньорите представянето на допълнителни такива.  5. Държавен фонд „Земеделие“ – Разплащателна агенция има право да откаже пълно или частично изплащане на финансовата помощ по проекта, при наличие на някое от следните обстоятелства:  5.1. при извършване на административни и проверки на място по подадено от бенефициента искане за плащане, бъде установено непредставяне на документ, непълнота, несъответствие и неточност в представени от бенефициента документи или заявени данни, както и ако те не са отстранени или не са представени изисканите документи в определения срок, когато е дадена такава възможност;  5.2. одобреният проект не е изпълнен съгласно административния договор, одобрения План за действие и настоящите Условия за изпълнение, включително когато бенефициентът е изпълнил дейности - предмет на подпомагането, различни от одобрените от УО на ПРСР 2014 – 2020 г. или в отклонение от одобрения бюджет по проекта;  5.3. одобреният проект не е изпълнен в срока по т. 1 от Раздел I на настоящите Условия за изпълнение;  5.4. бенефициентът, член на оперативната група или техен упълномощен представител е възпрепятствал извършването на проверка/посещение на място от страна на ДФЗ - РА или друг оправомощен компетентен орган;  5.5. по повод подписването или изпълнението на административния договор пред УО на ПРСР 2014 – 2020 г. и/или ДФЗ - РА са представени декларация или документ с невярно съдържание, неистински или преправен такъв, както и когато това е извършено по повод кандидатстването за предоставяне на помощта по административния договор, или е пропуснато да се предостави необходимата информация съгласно чл. 35, параграф 6, изречение първо от Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ, L 181/48 от 20 юни 2014 г.);  5.6. бенефициентът не е уведомил ДФЗ - РА за настъпването на факти или обстоятелства от значение за изпълнението на одобрения проект;  5.7. при извършване на проверка по букви "iii" и "v" от Раздел 2 "Контролни дейности", т. А "Процедури по одобряване на заявленията" от Приложение № I към Делегиран регламент (ЕС) № 907/2014 във връзка с чл. 48, параграф 2 от Регламент за изпълнение (ЕС) № 809/2014 ДФЗ - РА установи, че бенефициентът, по подаденият проект или предложените за финансово подпомагане разходи не отговарят на изискванията за допустимост посочени в Условията за кандидатстване;  5.8. бенефициентът не изпълнява задължението си в срок до получаване на окончателно плащане по проекта да поддържа съответствие с всички критерии за подбор, по които проектното предложение е било оценено в съответствие с т. 1.15 от Раздел 2 „Права и задължения на оперативната група“;    5.9. е наложена финансова корекция върху заявените за възстановяване разходи по реда и условията на чл. 70 и следващите от ЗУСЕСИФ;  5.10. бенефициентът не изпълнява дадените му указания от ДФЗ - РА или оправомощен компетентен орган при осъществяване на предварителна проверка относно законосъобразността на планираните обществени поръчки за възлагане на дейностите по одобрения проект;  5.11. бенефициентът не е спазил изискванията на посочената в Условията за изпълнение „Процедура за осъществяване на предварителна проверка и последващ контрол върху обществени поръчки и процедури за избор с публична покана за разходи, финансирани изцяло или частично със средства от Европейския земеделски фонд за развитие на селските райони”, което е констатирано от ДФЗ - РА или друг оправомощен компетентен орган;  5.12. дейностите, разходите или извършените плащания, свързани с предмета на договора, са извършени преди датата на сключване на договора;  5.13. заявените за възстановяване разходи не отговарят едновременно на следните условия:  а) да са извършени срещу съответните разходооправдателни документи – фактури или други документи с еквивалентна доказателствена стойност;  б) в разходооправдателните документи се съдържа номера и датата на сключения административен договор;  в) да са извършени и платени на избрания от бенефициента изпълнител/доставчик, респ. на лице, което се явява оправомощено да получи плащането по силата на договор или нормативен акт. Протоколи и други документи, удостоверяващи прихващане не се признават като доказващи реално извършено плащане;  г) да са платени по банков път, с изключение на посочените като допустими за плащане в брой в Условията за кандидатстване;  д) да са отразени в счетоводната документация на бенефициента или на члена на оперативната група чрез отделни счетоводни аналитични сметки и да могат да се проследят въз основа на одитна пътека;  е) да не са финансирани по друг проект, програма или друга схема, финансирана от публични средства - средства от националния бюджет или бюджета на ЕС, включително чрез скрити форми на държавно подпомагане;  ж) да са извършени в съответствие с принципите за добро финансово управление, съгласно Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;  5.14. искането за окончателно плащане не е подадено в срока по т. 1 от Раздел I от настоящите Условия за изпълнение, ведно с всички изискуеми документи съгласно Условията за изпълнение;  5.15. бенефициентът и членовете на оперативната група не отговаря на условията за допустимост, посочени в Условията за кандидатстване.  5.16. установено е изкуствено създаване на условия, необходими за получаване на помощта, с цел осъществяване на предимство или облага в противоречие с приложимата нормативна уредба;  5.17. при прилагане на чл. 63 от Регламент за изпълнение (ЕС) № 809/2014 на Комисията от 17 юли 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие.  5.18 При наличие на обстоятелство по т. 5. 8, т. 5. 15 и т. 5. 16 ДФЗ - РА претендира възстановяване на изплатената до момента финансова помощ по договора.  6. Държавен фонд „Земеделие“ – Разплащателна агенция е длъжен да уведоми писмено бенефициента и УО на ПРСР 2014 – 2020 г. за окончателния размер на финансовата помощ. В случай на отказ да бъде изплатена заявена финансова помощ, ДФЗ - РА е длъжен да посочи мотивите за това.  7. Държавен фонд „Земеделие“ – Разплащателна агенция е длъжен да уведомява писмено бенефициента за установени пропуски и несъответствия, в представени документи, като му определя срок за отстраняването им.  **VI. ИЗМЕНЕНИЕ И ПРЕКРАТЯВАНЕ НА АДМИНИСТРАТИВНИЯ ДОГОВОР**  1. Административният договор, включително одобреният с него проект, може да бъде изменян и допълван при условията на чл. 39, ал. 1 и 2 от ЗУСЕСИФ и изрично предвидените в самия договор основания. Редът и условията за разглеждане на искането, както и основанията за недопустимост на направеното искане се уреждат в административния договор.  2. Административният договор се прекратява на основанията, посочени в ЗУСЕСИФ и на изрично предвидените в самия договор основания, както и при следните условия:  2.1. след изтичане на предвидените в него срокове;  2.2. по взаимно съгласие между страните, изразено в писмена форма посредством допълнително споразумение;  2.3.когатобенефициентът не отговаря на условията за допустимост, посочени в Условията за кандидатстване, с едностранно писмено уведомяване от УО на ПРСР 2014-2020 г., включително и въз основа на информация от ДФЗ - РА;  2.4. когато бенефициентът не изпълнява свои нормативни и/или договорни задължения за изпълнението на проекта, административният договор може да бъде прекратен с едностранно писмено уведомяване от страна на УО на ПРСР 2014-2020 г.;  2.5. при образуване на производство за обявяване в несъстоятелност или започване на производство по ликвидация на бенефицинта с едностранно писмено уведомяване от страна на УО на ПРСР 2014-2020 г.;  2.6. при невиновна невъзможност на всяка от страните да бъдат изпълнени посочените в него условия - с едностранно писмено уведомяване от страна на УО на ПРСР 2014-2020 г.;  2.7. с едностранно писмено уведомяване от УО на ПРСР 2014-2020 г. въз основа на представени доказателства в случай на констатирана нередност или измама, извършена от бенефицинта при изпълнението на проекта;  2.8. когато бъдат установени обстоятелства, че очаквания резултат за конкретния иновативен проект, заложена в Плана на действие, не може да бъде постигнат от Оперативната група;  2.9 когато вследствие на извършените проверки по т. 1 към Раздел V. „Права и задължения на ДФЗ – РА“ констатира, че проектното предложение не отговаря на критериите за допустимост и/или на критериите за подбор.  3. Държавен фонд „Земеделие“ – Разплащателна агенция може да изиска възстановяване на изплатената до момента финансова помощ по проекта, в случаите на прекратяване на административния договор на основание т. 2.2, т. 2.3, т. 2.4, т. 2.5, т. 2.6, т. 2.7 и т. 2.9. |

# Б. Финансово изпълнение на проектите и плащане:

|  |
| --- |
| 1. Финансовата помощ по проектите може да бъде изплащана чрез междинни, годишни и окончателно плащане.  2. Междинно плащане е допустимо не повече от четири пъти в една календарна година за срока на изпълнение на проекта.  2.1 Искане за междинно плащане за съответния отчетен период може да се подава в срок до 30 дни след изтичане на всяко тримесечие и/или шестмесечие, и/или деветмесечие, и/или дванадесетмесечие на съответната календарна година. Към искането за междинно плащане се отчитат дейности и разходи, извършени и платени до края на тримесечието, предхождащо искането за плащане, които не са включени в предходно искане за плащане. При подаване на първо междинно искане за плащане бенефициентът има право да отчете и заяви всички дейности и разходи, извършени от датата на сключване на административния договор до края на тримесечието, предхождащо подаване на искането за плащане.  2.2. Искането за последно междинно плащане се подава в срока, посочен в т. 2 или 3 в случай, че до крайния срок за изпълнение на одобрения проект, посочен в административния договор, остават повече от четири месеца. В противен случай се подава искане за окончателно плащане.  3. Искане за годишно плащане се подава до края на месец януари на следващата календарна година, като се отчитат дейности и разходи извършени и платени до края на месец декември на предходната календарна година, които не са включени в предходно искане за плащане.  3.1.Искането за годишно плащане се обединява с едно от междинните плащания.  3.2. Искането за последно годишно плащане се подава в срока, посочен в т. 3 в случай, че до крайния срок за изпълнение на одобрения проект, посочен в административния договор, остават повече от четири месеца. В противен случай се подава искане за окончателно плащане.  4. Искането за междинно или годишно плащане се подава ведно с документите, посочени в Приложение № 1 към настоящите условия и при спазване на реда и условията, предвидени в Наредба № 4 от 30.05.2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.  5. Бенефициентът подава искане за окончателно плащане до изтичане на крайния срок за изпълнение на одобрения проект, посочен в административния договор, но не по-късно от 01.09.2025 г., ведно с документите, посочени в Приложение № 1 към настоящите условия, при спазване на реда и условията, предвидени в Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.  6. Финансовата помощ по проекти се изплаща на бенефициента, като той е длъжен да изплати частта, дължима на всеки член на оперативната група, съгласно одобрения бюджет по проекта и условията на сключения договор по ЗЗД на Оперативната група.  7. Финансова помощ се предоставя само за дейности и разходи, определени като допустими в т. 14 „Категории разходи допустими за финансиране” от Условията за кандидатстване и включени в административния договор.  8. Допустими за възстановяване са разходи за дейности по проекта, извършени от оперативната група и нейните членове след сключване на административния договор.  9. Допустимите разходи за инвестиции по т. 3 от Раздел 14.1 „Допустими разходи” от условията за кандидатстване се финансират пропорционално за периода на продължителност на проекта, но за срок не по-дълъг от тяхното реално използване за постигане целите на проекта, като се взимат предвид начислените разходи за амортизации. Финансирането на допустимите разходи за амортизации по проекта се извършва веднъж годишно в зависимост от периода на използване на активите за нуждите на проекта през предходната календарна година.  10. Финансова помощ по реда на тази процедура се предоставя, съгласно бюджета на проекта, до стойността и в сроковете, посочени в административния договор. Допустимите разходи се предоставят под формата на:  10.1. Възстановяване на реално извършени и платени допустими разходи;  10.2. Прилагане на опростени разходи в съответствие с чл. 67, параграф 1, букви „б“ и „в“ от Регламент (ЕС) № 1303/2013 г. на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство и за отмяна на Регламент (ЕО) № 1083/2006 на Съвета (ОВ, 347 от 20 декември 2013 г.), наричан по-нататък „Регламент № 1303/2013“;  10.3. Когато дейност по проект се възлага по реда на Закона за обществените поръчки на външен изпълнител, стойността на разхода, определен в бюджета на проекта, се използва от бенефициента като максимален при определяне на стойността на обществена поръчка, при ненадхвърляне на единичните цени в приложение № 7, 8 и 9 към Условията за кандидатстване;  10.4. Размерът на финансова помощ, която се предоставя за дейност, възложена по реда на ЗОП, е стойността на действителните разходи, реално извършени, платени и доказани с разходооправдателни и платежни документи.  11. Безвъзмездната финансова помощ не се изплаща за разходи, за които е установено, че са създали изкуствено условията, необходими за получаване на помощта, с цел осъществяване на предимство в противоречие с целите на подмярката.  12. Всички останали условия за изплащане на финансовата помощ са съгласно Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.  **Важно! В ИСУН не може да бъде подадено ново искане за плащане, ако административната обработка по предходното искане не е приключила.** |

# В. Мерки за информиране и публичност:

|  |
| --- |
| 1. С цел осигуряване на публичност и прозрачност след приключване на процедурата УО на ПРСР 2014 – 2020 публикува на електронната си страница следната информация за всеки одобрен проект на бенефициент по подмярката:  а) наименование на бенефициентите;  б) вид на подпомаганите дейности;  в) общ размер на одобрената финансова помощ по проекта;  г) място на проекта.  2. С цел осигуряване на публичност и прозрачност до 30 април всяка година ДФЗ - РА публикува на електронната си страница следната информация за предходната финансова година за бенефициентите, на които е извършено плащане по подмярката:  а) наименование на бенефициентите;  б) общината, в която бенефициентът е регистриран, и пощенският код, когато е наличен, или част от него за обозначаване на общината;  в) общата сума на публично финансиране, получена от бенефициента за съответната финансова година, която включва както съфинансиране от ЕС, така и национално съфинансиране;  г) вид на подпомаганите дейности;  д) информация за сбора от сумите, изплатени за предходната година от Европейския фонд за гарантиране на земеделието и ЕЗФРСР за всеки ползвател на финансова помощ.  3. Данните на бенефициентите се публикуват в съответствие с Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ, L 344/549 от 20 декември 2013 г.), и могат да бъдат обработени от органите за финансов контрол и от следствените органи на Европейския съюз и на държавите членки с цел защита на финансовите интереси на Съюза.  4. Бенефициентите се задължават от датата на сключване на административния договор до получаване на окончателно плащане по проекта да поставят на видно за обществеността място:  а) плакат с размер не по-малък от А3, съдържащ информация за дейността, подпомагана от ЕЗФРСР – за проекти с размер на публичната финансова помощ от 10 000 евро до 50 000 евро включително;  б) табела с размери не по-малко от 50 см височина и 70 см широчина, съдържаща информация за дейността, подпомагана от ЕЗФРСР – за проекти с размер на публичната финансова помощ над 50 000 евро;  5. Бенефициентите се задължават да включват на професионалната си електронна страница, ако имат такава, кратко описание на подпомаганата дейност. Описанието трябва да включва целите и постигнатите резултатит от дейността, като подчертава финансовото подпомагане от Европейския съюз.  6. Бенефициентът задължително публикува на електронната страници на мрежата ЕПИ (<http://www.eip-agri.eu>) резултатите от своя проект.  7. Електронната страница, плакатът, табелата или билбордът по т. 4 и 5 съдържат описание на проекта/дейността, която се подпомага, емблемата на Европейския съюз с пояснение за неговата роля, националното знаме на Република България, както и думите: "Европейският земеделски фонд за развитие на селските райони: Европа инвестира в селските райони."  8. Информацията по т. 7 заема не по-малко от 25 на сто от плаката, табелата, билборда или електронната страница.  9. Техническите изисквания към информацията във връзка с оповестяване на подпомагането на дейността от ЕЗФРСР се определят съгласно Единния наръчник на бенефициента за прилагане на правилата за информация и комуникация 2014 - 2020 г., съгласно приложение № 2 от Националната комуникационна стратегия за програмен период 2014 - 2020 г. и съгласно приложение № III към чл. 13 от Регламент за изпълнение (ЕС) № 808/2014 на Комисията от 17 юли 2014 г. за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (OB, L 2274, 31 юли 2014 г.), наричан по-нататък „Регламент № 1305/2013“ и Регламент за изпълнение 669/2016 на Комисията от 28 април 2016 г. за изменение на Регламент за изпълнение (ЕС) № 808/2014 по отношение на изменението и съдържанието на програмите за развитие на селските райони, публичността на тези програми и коефициентите на преобразуване в животински единици (OB, L 115, 29 април 2016 г.). |

# Г. Приложения към условия за изпълнение:

|  |
| --- |
| Приложение № 1 Документи за междинно, годишно и окончателно плащане  Приложение № 2 Декларация по чл. 25, ал. 2 от ЗУСЕСИФ  Приложение № 3 Декларация (в случай че бенефициентът на помощта няма регистрация по ЗДДС), че бенефициентът няма да упражни правото си на данъчен кредит за активи и услуги, финансирани от ПРСР 2014 - 2020 г.  Приложение № 4 Декларация съгласно ЗООС  Приложение № 5 Междинен/окончателен доклад за изпълнение на планираните дейности.  Приложение № 6 Декларация за наличие или липса на двойно финансиране  Приложение № 7 Методика възнаграждения  Приложение № 8 Заявление за профил за достъп ИСУН на ръководител  Приложение № 9 Заявление за профил за достъп ИСУН на упълномощени лица  Приложение № 10 Образец на административен договор  Приложение № 11 Декларация за участие  Приложение № 12 Декларация за генериране на нетни приходи |